Il-Fondazzjoni Kottonera ffirmat ftehim mal-Kurja sabiex tgħin fl-organizazzjoni tal-festi u attivitajiet oħra relatati magħhom fl-ibliet tal-Kottonera u l-Kalkara. Il-ftehim kien iffirmat miċ-Chairman tal-Fondazzjoni Kottonera Glenn Bedingfield u mill-Kap Eżekuttiv tal-Kurja Michael Pace Ross, fil-preżenza tal-mexxejja reliġjużi tal-lokalitajiet. L-ewwel parroċċa li se tibbenefika minn din l-għajnuna hija l-parroċċa ta' San Ġużepp fil-Kalkara fejn il-festa qed tkun iċċelebrata fi tmiem din il-ġimgħa. Matul is-sajf se jkunu ogranizzati wkoll il-festi ta' San Lawrenz u San Duminku fil-Birgu u Marija Bambina fl-Isla. Aktar tard matul is-sena tkun iċċelebrata wkoll il-festa ta' Marija Immakulata f'Bormla li wkoll se tibbenefika mill-għajnuna mgħotija mill-Fondazzjoni Kottonera. Iċ-Chairman tal-Fondazzjoni Kottonera Glenn Bedingfield qal li huwa ta' pjaċir għall-fondazzjoni li tagħti assistenza fl-organizazzjoni tal-festi u attivitajiet oħra relatati. Din l-assistenza mistennija ssaħħaħ il-preżenza ta' attivitajiet kulturali b'rabta reliġjuża li jkunu ċċelebrati fl-ibliet tagħna. Qal li se jibqgħu mpenjati li jgħinu u jassistu biex fil-Kottonera jkun hemm attivitajiet bil-parteċipazzjoni wiesa tal-akbar firxa ta' nies possibbli. Żied li l-festi huma għal qalbna u issa li l-attività soċjali qed terġa' tieħu l-ħajja, il-fondazzjoni ħasset li tagħtu l-kontribut tagħha biex tara l-ibliet tal-Kottonera u l-Kalkara mimlija attività. Għas-sena d-dieħla qed jiġu ppjanati sensiela ta' avvenimenti li għandhom ikattru l-interess kulturali fl-aktar bliet antiki Maltin. Is-Sur Pace Ross irringrazzja lill-Fondazzjoni Kottonera għal din l-għotja lill-parroċċi tal-Isla, tal-Birgu u tal-Kalkara, li se tkopri parti mill-ispejjeż tal-festi, li għandhom isiru b'rispett sħiħ lejn id-direttivi mħabbra mill-Arċidjoċesi. Dawn id-direttivi huma bbażati fuq tliet prinċipji: li l-poplu Nisrani jrodd ħajr lil Alla għal dak kollu li għamel magħna; li jissaħħaħ is-sens ta' għaqda fil-komunitajiet Insara; u li tingħata importanza speċjali lill-prinċipju ta' solidarjetà.